七月十四夜月分韻得明字
作者：朱翌
朝代：宋

paragraphs: 澹澹烟覆渚，嗚嗚角收聲。
白毫萬丈光，下注千山傾。
良夜三五時，玉樓十二城。
皇天老眼開，碧湛雙瞳睛。
窺我讀書窗，徘徊到天明。
風從樹頭來，挾我入太清。
飛螢轉蒿叢，熠燿徒營營。
露氣下庭宇，秀爽凌冠纓。
以茲無盡景，對此不平鳴。
不如使雲遮，寂歷忘吾情。